section_heading: Razvoj
paragraph_text: Početkom 1980-ih Saudijska Arabija se pripremala za kupnju novog glavnog borbenog tenka s glavnim ciljem zamjene tadašnjih AMX-30 tenkova. Prvotno su htjeli njemački Leopard 2, koji se tek počeo isporučivati Bundeswehr-u zbog uspjeha koji je imao Leopard 1 u Njemačkoj i ostalim Europskim zemljama. No, njemačka vlada je odbila prodati oružje zemlji koja nije članica NATO-a. Tako je otvoreno novo tržište i Engesa je odlučila osvojiti ga. Na početku, Engesa je tražila partnera za projekt razvoja novog tenka, poglavito u njemačkoj. Nije uspjela zbog intervencije njemačke vlade čime su prekinuti bilo kakvi planovi za zajednički razvoj između Njemačke i Brazila.